אריק איינשטיין (צילום: זיו קורן)

שלום חנוך מגיע לבית החולים, הערב (צילום: יותם רונן)

דורי בן זאב בבית החולים (צילום: יותם רונן)

הזמר אריק איינשטיין פונה הערב (שלישי) במצב קשה לבית החולים איכילוב בתל אביב. לאחר שהגיע לחדר המיון הועבר לחדר הניתוח. בדקות הקרובות תימסר הודעה רשמית מטעם מנכ"ל בית החולים על מצבו. איינשטיין סבל מוקדם יותר הערב מקוצר נשימה, ולאחר מכן התמוטט בביתו. אחד מבני משפחתו התקשר למד"א. הוא עבר טיפול ראשוני במקום ובאמבולנס בדרך לבית החולים בוצעה בו החייאה. הרופאים חשדו בתחילה כי מדובר באירוע לב. אשתו, סימה אליהו, נמצאת לצידו, וכן חבריו צבי שיסל, מוני מושונוב, שלום חנוך, דורי בן זאב, מיקי גבריאלוב ואלי ישראלי. אורי זוהר, חברו הקרוב של איינשטיין, הגיע גם הוא בדקות האחרונות לבית החולים.



איינשטיין, 74, נחשב לגדול הזמרים בתולדות מדינת ישראל, בזכות עבודתו לאורך השנים עם יוצרים כמו שמוליק קראוס, שלום חנוך, מיקי גבריאלוב, יוני רכטר, יצחק קלפטר, שם טוב לוי ואחרים. בשנים האחרונות האט קצב עבודתו בתחום המוזיקלי, אולם רק השבוע נודע כי הוא צפוי לכתוב טור שבועי חדש בעיתון מעריב.



בבית החולים איכילוב אישרו את דבר הגעתו למקום.